ছিল ‘সুফি সূত্র’। হওয়ার কথা ছিল ‘মিউজিয়ানা’। হচ্ছে ‘সুর জাহাঁ’! নামে কী আসে যায়! মোহর কুঞ্জে এবারের ওয়ার্ল্ড পিস মিউজিক ফেস্টিভ্যাল হাজির হচ্ছে ৩ ফেব্রুয়ারি। চলবে ৫ ফেব্রুয়ারি পর্যন্ত। আয়োজনে বাংলানাটক ডট কম। সহযোগিতায় রুরাল ক্রাফ্‌ট অ্যান্ড কালচারাল হাব, যেটা পশ্চিমবঙ্গ সরকারের মাইক্রো, স্মল অ্যান্ড মিডিয়াম এন্টারপ্রাইজেস অ্যান্ড টেক্সটাইল্‌স ডিপার্টমেন্টের একটি উদ্যোগ। 

প্রত্যেক বছরের মতো এবারও দেশ-বিদেশের মিউজিকের দাওয়াত মোহর কুঞ্জে। গেলেই পেট পুরে গান! কী থাকছে এবারে? চেক প্রজাতন্ত্রের গানের দল ‘ব্রাগাস’। স্ক্যান্ডেনেভিয়া, ম্যাসিডোনিয়া, দক্ষিণ ইউরোপ এবং মেডিটেরানিয়ান ট্র্যাডিশনাল গানের পসরা নিয়ে। থাকছে সুইডেনের দল ‘এলিকা সোলো রাফায়েল’। এলিকা, সোলো এবং রাফায়েল— তিন শিল্পীর দল। সুইডেনের অন্যতম জনপ্রিয় লোকশিল্পী এলিকা। সঙ্গে সেনেগাল এবং মেক্সিকোর অঁসম্বল। রাশিয়ার দল ‘ওটাভা ইয়ো’। ট্র্যাডিশনাল সোভিয়েত টিউন শোনাবে তারা। থাকছে ডেনমার্কের দল ‘ভিরেলাই’। দক্ষিণ ইউরোপীয় এবং নর্ডিক ব্যালাড শোনা যাবে দলটির কাছে। ম্যান্ডোলিন, অ্যাকর্ডিয়ান, ফ্লুট, শোয়াম, কাউহর্নের মতো নিতান্ত লোক-আঙ্গিকের বাদ্যযন্ত্র নিয়ে হাজির হচ্ছে ‘আলে মোলার’। বিদেশের টোকরিতে এত, দেশিও বা কম যায় কেন! ‘বাউল্‌স অফ বেঙ্গল’ থাকছে এবারের ‘সুর জাহাঁ’য়। 

বাউল-ফকিরি গানের অঁসম্বল বলা যেতে পারে বিষয়টাকে। থাকছেন অমৃতসরের কাওয়াল রাঞ্ঝন আলি। ফোক-ব্যালাড শোনাবেন তিনি এবং তাঁর সম্প্রদায়। ‘ফোক্‌স অফ বেঙ্গল’ বাংলা নাটক ডট কম’এর একটি গুরুত্বপূর্ণ উদ্যোগ। আরবান মিউজিশিয়ানদের সঙ্গে বাংলার মাটির গানের একটা যোগসূত্র স্থাপনের প্রয়াস। 
এবারের ফেস্টিভ্যালেও রয়েছে ওয়ার্কশপের আয়োজন। ‘পরিধি’, ‘লক্ষ্মীছাড়া’, ‘সুরমা দোহার’, ‘রং তুলি’, ‘আরশি নগর’এর মতো গানের দল কোলাবরেট করে ওয়ার্কশপ করবে বিদেশি দলগুলোর সঙ্গে। বাংলা নাটক ডট কম’এর তরফে রঞ্জন সেন বললেন, ‘‘২০১১ সাল থেকে এই উদ্যোগটা আমরা নিয়েছি। সারা পৃথিবী জুড়ে কিন্তু গায়করা রুট-মিউজিকে ফেরত যাচ্ছেন। ‘সুর জাহাঁ’ তো প্রথম থেকেই সেটাতে জোর দিচ্ছে। এবার সাত বছরে পড়ছে এই উত্সব। এবারেও বিভিন্ন দেশের মিউজিশিয়ানরা আসছেন। তাঁরা এখানকার শিল্পীদের থেকে কিছু আহরণ করবেন, আমাদের শিল্পীরাও ওঁদের থেকে কিছু নিশ্চয়ই পাবেন। গান তো এভাবেই বেঁচে থাকবে।’’